Kouluhallituksen kiertokirje oppilaiden poliittisesta toiminnasta 3
N:o Oppik. 765

  Kansak. 581

K o u l u h a l l i t u s

Helsingissä, 22 päivänä marraskuuta 1933.

Kiertokirje oppilaitosten johtajille ja opettajille, vanhempainneuvostoille, johtokunnille, kansakoulujen tarkastajille sekä opettajistolle.

  Allaoleva Opetusministeriön kirje lähetetään täten Teille tiedoksi ja noudatettavaksi.

Kouluhallituksen puolesta:

V.t. ylijohtaja A. J. Tarjanne.

Kouluneuvos Ragnar Hemmer.

Jäljennös.

VALTIONEUVOSTO

Opetusministeriö

Helsingissä,

18 päivänä marraskuuta 1933.

N:o 2060.

Kouluhallitukselle.

Esiintulleista syistä ja nuorison terveelle kasvatukselle välttämättömän työrauhan säilyttämiseksi on Opetusministeriö katsonut olevansa pakoitettu uudelleen huomauttamaan Kouluhallitukselle, että 13 päivänä marraskuuta 1930 sekä 30 päivänä elokuuta 1933 annetuissa Kouluhallituksen kiertokirjeissä olevia määräyksiä, joilla koulujen oppilaiden osanotto aktiiviseen valtiolliseen toimintaan on kielletty, on tarkoin noudatettava. Sen ohessa Opetusministeriö on katsonut tarpeelliseksi määrätä, että sellaisen puvun, puvun osan tai muun huomiota herättävän tunnusmerkin käyttäminen, jonka tarkoituksena on osoittaa kuulumista valtiolliseen puolueeseen, järjestöön tai yhteenliittymään, on kaikissa Opetusministeriön alaisissa kouluissa kielletty.

Oppilaitosten johtajien, opettajakuntien ja yksityisten opettajain tulee sen vuoksi virkavastuun uhalla ja tarpeen tullen heille kuuluvaa kurinpitovaltaa käyttäen valvoa, että edellä annettuja määräyksiä noudatetaan.

Samalla huomautetaan niistä seuraamuksista, jotka voimassaolevien säännösten mukaan voivat kohdata oppilaitosta, jollei annettuja määräyksiä siinä noudateta.

Tämän Opetusministeriö ilmoittaa Kouluhallituksen tiedoksi sekä oppilaitosten johtajien ja opettajain, vanhempainneuvostojen, johtokuntien, kansakoulujen tarkastajain sekä opettajiston tietoon saatettavaksi ja noudatettavaksi.

Ministeri Oskari Mantere

Esittelijäneuvos Ivar Groundstroem.

Jäljennöksen oikeaksi todistaa: Helsingissä, Kouluhallituksen kirjaajankonttorissa, marraskuun 22 päivänä 1933.

Lempi Savonen.

Kirjaaja

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet